SAUK het EFF-advertensie "verwerp" | Maroela Media
SAUK het EFF-advertensie "verwerp"
Die Onafhanklike Kommunikasie-owerheid van Suid-Afrika (Okosa) het 'n klag van die Ekonomiese Vryheidsvegters (EFF) ontvang nadat die SAUK 'n verkiesingsadvertensie van dié party verwerp het.
Paseka Maleka, woordvoerder van Okosa, het bevestig dat die klag ontvang is. Okosa sal bepaal of die klagte- en nakomingskomitee die klag verder gaan ondersoek.
Die SAUK het Dinsdag gesê hy het nie die advertensie verbied nie, maar dat hy die advertensie verwerp het. "Daar is 'n verskil," het Kaiser Kganyago, woordvoerder vir die SAUK, gesê. Die SAUK voer aan die woorde "breek e-tolhekke af", hits geweld aan.
Die SAUK het die EFF verlede week oor sy besluit ingelig. Die party is die geleentheid gebied om sy advertensie te wysig, maar dit het nie gebeur nie.
Die advertensie, "Now is the time for economic freedom", is reeds byna 70 000 keer op YouTube gekyk. (Die advertensie volg onderaan die berig.)
Okosa het vroeër vandeesmaand gehoor dat die SAUK 'n advertensie van die Demokratiese Alliansie ook verbied het omdat dit "geweld aanhits". -SAPA